Κανονισμός (ΕΚ) αριθ. 1230/2002 της Επιτροπής

της 9ης Ιουλίου 2002

για τροποποίηση του κανονισμού (ΕΚ) αριθ. 901/2002 όσον αφορά την προκήρυξη διαγωνισμού για τον καθορισμό της επιστροφής κατά την εξαγωγή κρίθης προς όλες τις τρίτες χώρες, με εξαίρεση τις Ηνωμένες Πολιτείες της Αμερικής, τον Καναδά, την Εσθονία και τη Λετονία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2),

τον κανονισμό (ΕΚ) αριθ. 1501/95 της Επιτροπής, της 29ης Ιουνίου 1995, για τον καθορισμό ορισμένων λεπτομερών κανόνων του κανονισμού (ΕΟΚ) αριθ. 1766/92 του Συμβουλίου, όσον αφορά τη χορήγηση επιστροφών κατά την εξαγωγή καθώς και τα μέτρα που πρέπει να λαμβάνονται στην περίπτωση διαταραχής της αγοράς στον τομέα των σιτηρών(3), όπως τροποποιήθηκε τελευταία από τον κανονισμό (ΕΚ) αριθ. 1163/2002(4), και ιδίως το άρθρο 4,

Εκτιμώντας τα ακόλουθα:

(1) Με τον κανονισμό (ΕΚ) αριθ. 901/2002 της Επιτροπής(5), προκηρύχθηκε διαγωνισμός για τον καθορισμό της επιστροφής κατά την εξαγωγή κρίθης προς όλες τις τρίτες χώρες, με εξαίρεση τις Ηνωμένες Πολιτείες της Αμερικής, τον Καναδά, την Εσθονία και τη Λετονία.

(2) Οι αγορές κρίθης εξαρτώνται όλο και περισσότερο από την τελική χρήση του προϊόντος και συνεπώς, από τη χώρα προορισμού. Δεδομένης της υφιστάμενης κατάστασης των αγορών, κρίνεται σκόπιμο να περιοριστεί η χορήγηση των επιστροφών για ορισμένους περιορισμούς που χρησιμοποιούν αποκλειστικά την κτηνοτροφική κρίθη.

(3) Λαμβανομένης υπόψη της νέας αυτής διαφοροποίησης, είναι αναγκαίο να διαγραφεί η παρέκκλιση που προβλέπεται στο άρθρο 5 του κανονισμού (ΕΚ) αριθ. 901/2002 και συνεπώς, να απαιτείται η απόδειξη άφιξης στον προορισμό για την πληρωμή της επιστροφής.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 901/2002 τροποποιείται ως εξής:

1. Ο τίτλος του κανονισμού αντικαθίσταται από τον ακόλουθο τίτλο: "Κανονισμός (ΕΚ) αριθ. 901/2002 της Επιτροπής, της 30ής Μαΐου 2002, σχετικά με την προκήρυξη διαγωνισμού για τον καθορισμό της επιστροφής κατά την εξαγωγή κρίθης προς ορισμένες τρίτες χώρες".

2. Η παράγραφος 2 του άρθρου 1 αντικαθίσταται από το ακόλουθο κείμενο: "2. Ο διαγωνισμός αφορά την κρίθη που πρόκειται να εξαχθεί προς την Αλγερία, τη Σαουδική Αραβία, το Μπαχρέιν, την Κύπρο, την Αίγυπτο, τα Ηνωμένα Αραβικά Εμιράτα, τη Μάλτα, το Ιράν, το Ιράκ, το Ισραήλ, την Ιορδανία, το Κουβέιτ, το Λίβανο, τη Λιβύη, το Μαρόκο, τη Μαυριτανία, το Ομάν, το Κατάρ, τη Συρία, την Τυνησία και την Υεμένη."

3. Το άρθρο 5 διαγράφεται.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Ιουλίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 193 της 29.7.2000, σ. 1.

(3) ΕΕ L 147 της 30.6.1995, σ. 7.

(4) ΕΕ L 170 της 29.6.2002, σ. 46.

(5) ΕΕ L 142 της 31.5.2002, σ. 17.